Niels Ebbesen
Niels Ebbesen var en dansk væbner. Hans berømmelse og senere status som nationalhelt udspringer af hans drab på grev Gerhard 3. af Holsten (den kullede greve).
Personen Niels Ebbesen, hans slægtskabsforhold og livsforløb er næsten ukendt. Det vides blot, at han var en nørrejysk væbner.
Om drabet på den kullede greve, Gerhard 3. af Holsten, kan der heller ikke med sikkerhed siges andet, end at det foregik i Randers den 1. april 1340. Motivet til drabet er blevet udlagt forskelligt, men det kan ikke afgøres, om nationalfølelse eller noget privat var drivkraften. Selv hvis Niels Ebbesen havde et privat motiv, blev drabet dog indledningen til en kamp mod de holstenske panthavere i Nørrejylland.
I begyndelsen af maj 1340 dræbtes mange tyskere, der var ved at bygge en borg ved Skjern Å, og i efteråret belejredes Skanderborg, som modtog undsætning fra andre holstenere på Fyn. I forbindelse hermed gjorde Skanderborgs besætning udfald; under den efterfølgende kamp den 2. november 1340 mistede Niels Ebbesen og to af hans brødre livet.
Skikkelsen Niels Ebbesen er hyppigt brugt senere, bl.a. i folkeviser. Under 2. Verdenskrig blev han draget frem både af nazistiske kredse og af modstandsfolk. Forfatteren Kaj Munks skuespil Niels Ebbesen fra 1942 markerer denne interesse.